Flugvöllurinn í Kangerlussuaq ( Syðri Straumfyrði ) . Í þessari viku var fjölmenn bandarísk sendinefnd í Nuuk , höfuðborg Grænlands . Meðal nefndarmanna var háttsettur embættismaður sem fylgir eftir stefnumörkun Bandaríkjastjórnar . Þá voru starfsmenn þjóðaröryggisráðs Bandaríkjanna einnig í sendinefndinni . Bandaríkjamennirnir voru í grænlensku höfuðborginni nákvæmlega á sama tíma og Jeppe Kofod , utanríkisráðherra Danmerkur , var þar til að ræða við Ane Lone Bagger , utanríkisráðherra heimastjórnar Grænlands . Grænlenska ríkisútvarpið , KNR , lagði spurningar fyrir Thomas Ulrich Brechbul , æðsta bandaríska embættismanninn , og Ane Lone Begger án þess að fá svör . Í fyrri viku heimsótti Karl Schultz , yfirmaður bandarísku strandgæslunnar , Grænland . Hann heimsótti dönsku herstjórnina í Nuuk og Kangerlussuaq ( Syðri Straumfirði ) . KNR ræddi við Jon Rahbek-Clemmensen , lektor við danska varnarmálaháskólann ( Forsvarsakademiet ) . Hann segir að þessi áhugi bandarískra stjórnvalda á Grænlandi endurspegli áhuga þeirra á að fá meiri aðstöðu fyrir herafla sinn í landinu . „ Öllum er orðið ljóst að Bandaríkjastjórn vill auka hernaðarlega viðveru sína á Grænlandi . Vilji Bandaríkjamenn það er mikilvægt að sýna Grænlendingum að þetta komi sér einnig vel fyrir þá , “ segir hann . Bandaríkjamenn telji mikilvægt að skapa góð tengsl og heyra hvað grænlenskir stjórnmálamenn hafi áhuga á að fá í staðinn fyrir aukna hervæðingu . Jon Rahbek-Clemmensen telur að fyrir þeim vaki ekki að hrinda hugmynd Donalds Trumps Bandaríkjaforseta um að kaupa Grænland í framkvæmd : „ Hugmyndin um að kaupa Grænland er eitthvað sem Trump og þeim sem honum standa næstir datt í hug . Ég held að innan kerfisins leggi menn ekki mikla áherslu á þetta . Og nú erum við á því stigi þegar kerfið sem framkvæmir utanríkisstefnuna reynir að snúa aftur til þeirrar stefnu sem fylgt var fyrir kauptilboð Trumps . Í stefnunni fólst að ganga í augun á Grænlendingum . “ Jon Rahbek-Clemmensen segir að heimsókn danska utanríkisráðherrans til Grænlands sýni að mikilvægi landsins hafi aukist fyrir Dani – á sama hátt og Grænland sé orðið mikilvægara fyrir Bandaríkjamenn . „ Þegar eitthvað verður mikilvægt fyrir Bandaríkjamenn verður það einnig mikilvægt fyrir Dani , “ segir Hann segir að dönsku stjórninni þyki óþægilegt ef fulltrúar Grænlendinga og Bandaríkjamanna ræði saman án Dana : „ Það vekur taugatitring ef Bandaríkjamenn hefja beint samtal við Grænlendingana og öfugt í stað þess að fara eftir hefðbundnum leiðum innan [ danska ] ríkjasambandsins þar sem Danir gegna mikilvægu hlutverki við borðið , “ segir Jon Rahbek-Clemmensen . Hráefna-fundir Bandaríska sendinefndin átti meðal annars fund með Erik Jensen , ráðherra hráefna og vinnumarkaðar . Á fundinum kynnti ráðherrann hráefnastöðuna á Grænlandi , gerði grein fyrir steinefnum í landinu og nýtingu þeirra sem eru mikilvægust fyrir Bandaríkjamenn , segir í fréttatilkynningu heimastjórnarinnar . Þá var rætt um hugsanlega nýtingu hráefna á Grænlandi og leiðir til samstarfs milli Grænlendinga og Bandaríkjamanna á þessu sviði . „ Ég tel mikils virði að stuðlað sé að raunhæfu samstarfi og opnum skoðanaskiptum við Bandaríkjamenn og í mínum huga ber að þróa samskiptin með ákveðnu frumkvæði á sviði hráefnanýtingar sem kann að gagnast bæði Grænlendingum og Bandaríkjamönnum , “ segir Erik Jensen .